# Vedtekter for skulefritidsordninga (SFO) i Etne kommune

Gjeldande frå 1.august 2022. Oppdatert med gratis kjernetid for 2. klasse frå august 2023

# §1 Eigarforhold og skulefritidstilbod

Etne kommune skal gje eit tilbod om skulefritidsordning (SFO) ved barneskulane i kommunen før og etter skuletid. Det er Etne kommune som eig og driv skulefritidsordninga.

Etne kommune driv SFO etter gjeldande lovverk, rammeplan for SFO, kommunen sine vedtekter og retningslinjer.

**Opplæringslova §13-7 seier dette om SFO:**

*«Skolefritidsordninga skal leggje til rette for leik, kultur- og fritidsaktivitetar med utgangspunkt i alder, funksjonsnivå og interesser hos barna. Skolefritidsordninga skal gi barna omsorg og tilsyn. Funksjonshemma barn skal givast gode utviklingsvilkår. Areala, både ute og inne, skal vere eigna for formålet.»*

Tilbodet er for born i 1. – 4. årstrinn og for born med særskilt behov for tilrettelegging i 1. – 7. årstrinn.

# §2 Søknad om opptak

Hovudopptak for hausten skjer med søknadsfrist 1.mars dersom ikkje anna blir kunngjort.
Fristen gjeld også søknad om auke i opphaldstida.

Det kan også søkjast om plass i SFO gjennom året. Rektor er utøvande opptaksmynde. Opptak til SFO gjeld til og med 4. trinn. Ein treng ikkje søkja for kvart når ein ynskjer å halda fram med SFO. Dersom ein ynskjer plass i SFO for born som går i 5. – 7. årstrinn, skal det sendast ny søknad.

Ein søkjer om plass ved å logga seg på: [**https://skole.visma.com/etne/**](https://skole.visma.com/etne/Account/Login?returnUrl=/etne/) via ID-porten.
Evt. endringar eller oppseiing gjer ein også på same nettsida.

Frist for tilbakemelding er 8 dagar etter mottak av tilbod. For seint innkomne svar kan gje tap av plass.

# §3 Kriterium for opptak

Skulefritidsordninga er eit tilbod før og etter skuletid for 1. – 4. trinn og for born med eit særskilt behov til og med 7. trinn. Alle som er påmeldt innan søknadsfristen 1. mars, får plass. Dei som søkjer etter fristen, får plass etter kapasitet på den enkelte skule. Barnet har plass til barnet er ferdig med 4. trinn/7.trinn, eller til passen blir sagt opp i systemet ein brukar ved skulane ( [**https://skole.visma.com/etne/**](https://skole.visma.com/etne/Account/Login?returnUrl=/etne/)). Ved flytting til ein annan skule i kommunen vil plassen ved SFO følgja med.

# §4 Frist for oppseiing av plass og endring av opphaldstid

Oppseiingstida er to månader rekna i frå den første i påfølgjande månad. Oppseiinga må vera registrert seinast innan utgangen av mai dersom eleven ikkje skal nytta SFO-plassen neste skuleår. Det er ei bindande påmelding til skulefritidsordninga. Sjølv om barnet ikkje har nytta plassen, starta på SFO, må plassen seiast opp om ein ikkje skal nytta plassen.

Viss ein vil auka opphaldstida, gjeld dette som ei påmelding til anna opphald og opptakskriteria gjeld. Ved ledig kapasitet kan skulen avtala å auka opphaldstida med verknad frå same dag.

Ved eit ynskje om å redusera opphaldstida gjeld dette som ei oppseiing av ein del av tilbodet, og reglar for oppseiing gjeld.

# §5 Foreldrebetaling og fakturering

Betalingssatsar:
Utgiftene til skulefritidsordninga blir dekka gjennom eigenbetaling frå føresette. Kommunestyret fastset satsar for foreldrebetaling i SFO i den årlege budsjetthandsaminga i desember. Betalingssatsane kan endrast etter vedtak i Kommunestyret med påfølgjande ein månads varslingstid. Gjeldande takstar kjem fram i takstheftet for Etne kommune. Informasjon om gjeldande prisar ligg på kommunen si nettside og på skulane sine heimesider. Ved prisendring går kommunen ut med ekstra informasjon til foreldra. Det blir kravd betaling for 11 eller 10 månader i året alt etter om ein søkjar på alternativ 1 eller 2.

Redusert foreldrebetaling:

Eit hushald skal ikkje betala meir enn 6% av brutto skattbar inntekt. Dersom betalingssatsen er høgare enn 6% av skattbar inntekt, vil ein ha rett på redusert betaling. Sjå meir informasjon på kommunen sine sider: [Skulefritidsordning (SFO) - Etne kommune](https://www.etne.kommune.no/barn-og-unge/skule/skulefritidsordning-sfo/)

Syskenmoderasjon:
Det blir gitt syskenmoderasjon. Moderasjon skal omfatta sysken som bur fast saman. Sysken blir definerte som heil og halvsysken. Søskenmoderasjon vert også gjeve på tvers av barnehage og SFO.

Gjeldande moderasjon er:

* 32% for fyrste sysken.
* 50% for andre og fleire sysken.

Misleghald av faktura:
Det blir sendt ut faktura etterskotsvis kvar månad med betalingsfrist på 2-3 veker. Manglande betaling kan føra til at barnet misser plassen i SFO.

Henta for seint:
Dersom barnet ikkje blir henta innan fastsett stengjetid i SFO, vil det bli fakturert eit gebyr.

Ikkje fritak p.g.a spesialundervisning:
Spesialundervisning etter Opplæringslova §5-1 blir ikkje lagt til SFO-tida.

Fritak/reduksjon på medisinsk grunnlag:
Det kan bli gitt i heilt spesielle høve når barnet har kronisk sjukdom eller omfattande funksjonshemming og lege eller annan faginstans har gitt skriftleg tilråding om at barnet bør gå i SFO. Ei heilskapsvurdering av samla støttetiltak og andre tilhøve blir lagt til grunn når søknaden blir vurdert.

# §6 Opphaldstid

Det vil vera to ulike tilbod, der ein kan velja å ha ei ordning gjennom heile året, eller ei ordning der ein brukar SFO i skulevekene, men ikkje nyttar SFO i feriane.

**SFO over 11 månader**

SFO følgjer skuleruta og er stengt fire samanhengande veker i juli månad, i frå 1. juli til 1. august. SFO vil ha fem planleggingsdagar i løpet av skuleåret der det er stengt på SFO. Julaftan, nytteaftan og onsdag før påske vil det vera ope til klokka 12.00. Med denne ordninga betaler ein for å nytta SFO i frå 1. august til 30. juni.

|  |  |  |
| --- | --- | --- |
| **Alternativ** |  | **Tid på SFO** |
| Alternativ 2 | 11 mnd SFO 2 | Halv plass: kl. 07.00 - til klokka 15.30 (10 dagar i månaden) |
| Alternativ 3 | 11 mnd SFO 3 | Halv plass: kl. 07.00 - til klokka 16.30 (10 dagar i månaden) |
| Alternativ 4 | 11 mnd SFO 4  | Heil plass: kl. 07.00 – til klokka 15.30 kvar dag |
| Alternativ 5 | 11 mnd SFO 5 | Heil plass: kl. 0700 - til klokka 16.30 kvar dag |
| Gratis kjernetid  | Gjeld for 1. og 2. trinn. Ein time før skulestart og 1 time og 24 minutt etter skuleslutt.  |

**SFO over 10 månader**

SFO følgjer skuleruta med oppstart første skuledag i august, og slutt siste skuledag i juni. SFO vil ha fem planleggingsdagar i løpet av skuleåret der det er stengt på SFO. Her betaler ein for å nytta SFO i skulevekene, og må eventuelt kjøpa dagar og veker i skuleferiane.

|  |  |  |
| --- | --- | --- |
| **Alternativ** |  | **Tid på SFO** |
| Alternativ 1 | 10 mnd SFO 1  | 07.00 – skulestart (fem dagar i veka) |
| Alternativ 2 | 10 mnd SFO 2 | Halv plass: kl. 07.00 - til klokka 15.30 (10 dagar i månaden) |
| Alternativ 3 | 10 mnd SFO 3 | Halv plass: kl. 07.00 - til klokka 16.30 (10 dagar i månaden) |
| Alternativ 4 | 10 mnd SFO 4 | Heil plass: kl. 07.00 - til klokka 15.30 kvar dag |
| Alternativ 5 | 10 mnd SFO 5 | Heil plass: kl. 07.00 - til klokka 16.30 kvar dag |
|  | Kjøp av feriedagar  |
|  | Kjøp av ferieveker |

## Kjernetid på SFO

Kjernetida på SFO er 1 time før skulestart og 1 time og 24 minuttar etter skuletid. Det betyr at dette er eit tilbod som vil bli gitt i skulevekene.
Alle born i 1., 2. og 3. trinn får frå 1. august 2024 tilbod om 12 timar gratis SFO i kjernetida. Elevar som alt har tilbod om gratis kjernetid, treng ikkje søkja på nytt.

For prisar sjå taksthefte som ein finn på [www.etne.kommune.no](http://www.etne.kommune.no)

# §7 Bemanning og leiing

Rektor har det overordna ansvaret for skulen si skulefritidsordning, og SFO skal ha dagleg leiar med relevant fagleg utdanning. Dagleg leiar og personalet skal driva SFO i samsvar med [§ 13-7](https://lovdata.no/lov/1998-07-17-61/%C2%A713-7) i Opplæringslova og [Rammeplanen for SFO](https://www.udir.no/utdanningslopet/sfo/rammeplan/). Det er krav om politiattest for dei som jobbar i SFO.

SFO skal ha ei forsvarleg bemanning, og born skal bli ivaretatt med tanke på omsorg, trivsel og tryggleik. Rettleiande gruppestorleik er 15 born per vaksen og bemanninga blir avgjort av rektor etter prinsippet om forsvarleg drift. Når det er få born til stades, kan skulen organisera SFO med ein vaksen.

Samarbeidsutvalet, SU, ved kvar skule er den lokale styringsgruppa for skulefritidsordninga. Når SFO-saker blir handsama, blir SU supplert med dagleg leiar i SFO.

# §8 Innhald og ordensreglar

SFO nyttar ulike rom på skulen, både ute og inne. Areala, både ute og inne, skal vera eigna for formålet og vera godkjent etter [Forskrift om miljøretta helsevern i skular](https://www.helsedirektoratet.no/veiledere/miljo-og-helse-i-skolen).

SFO-innhaldet skal følgja Etne kommune sin kvalitetsplan for oppvekst, Opplæringslova §13-7 og rammeplan for SFO. SFO-leiar har ansvar for å utarbeida ein lokal årsplan. Årsplanen skal leggjast fram i det fyrste møtet i SU kvar haust.

Reglane om elevane sitt skulemiljø og reglane for elevane sin tryggleik gjeld også for SFO ([Opplæringslova kapittel 9A](https://lovdata.no/dokument/NL/lov/1998-07-17-61/KAPITTEL_11#KAPITTEL_11)). Kommunen sin plan for eit trygt og godt skulemiljø, og den lokale planen ved den enkelte skule er gjeldande også for SFO.

SFO skal ha eigne ordensreglar med utgangspunkt i dei felles ordensreglane som gjeld for kommunen. Ordensreglane skal godkjennast i SU.

# §9 Generelt

* 1. Måltid

Det blir lagt opp til måltid, og eiga betaling for dette. Føresette betaler sjølvkost som blir fakturert saman med den faste betalinga kvar månad.

* 1. Skyss

Skyss til og frå SFO er foreldra sitt ansvar. For born i SFO som er funksjonshemma og mellombels skadde eller sjuke, gjeld Opplæringslova §7-2, 2. ledd:
*Elevar som har plass i skulefritidsordninga, jf. opplæringslova § 13-7, og som på grunn av
funksjonshemming eller mellombels skade eller sjukdom har behov for skyss, har rett til skyss til og frå skulefritidsordninga. Retten omfattar ikkje skyss i skoleferiane. Retten til skyss gjeld uavhengig av avstanden mellom heimen og skulefritidsordninga*

* 1. Forsikring

Borna er ulukkesforsikra gjennom kommunen si ordning den tida dei er i SFO.

* 1. Medverknad

Foreldra kan gje innspel om SFO ved eigen skule gjennom FAU. Vedtak blir gjort i SU. Foreldra gir tilbakemelding på korleis dei opplever SFO-tilbodet gjennom ei årleg undersøking. Undersøkinga blir presentert i driftsutvalet.

* 1. Om desse vedtektene

Kommunestyret skal fastset SFO sine vedtekter. Endringar av vedtektene skal gjerast av kommunestyret.

Kommunedirektøren har mynde til å endra vedtektene når dette er som følgje av endringar i opplæringslova, avtaleverket eller kommunen sitt årlege budsjettvedtak.

Siste utgåve blir lagt ut på kommunen si heimeside.

Kjelder:

[Rammeplan for SFO (udir.no)](https://www.udir.no/utdanningslopet/sfo/rammeplan/)

[Lov om grunnskolen og den vidaregåande opplæringa (opplæringslova) - Kapittel 13. Ansvaret til kommunen, fylkeskommunen og staten - Lovdata](https://lovdata.no/dokument/NL/lov/1998-07-17-61/KAPITTEL_15#%C2%A713-5) (§13-7)

<https://www.udir.no/regelverkstolkninger/opplaring/forskrift-til-opplaringslova/#fid155564>